钦定古今图书集成/理学汇编/字学典/第098卷 > 王僧虔
## 钦定古今图书集成/理学汇编/字学典/第098卷 > 王僧虔

按《南齐书》本传：王僧虔，琅琊临沂人也。善隶书。宋文
帝见其书素扇，叹曰：“非唯迹逾子敬，方当器雅过之。”
孝武擅书名，僧虔不敢显迹，大明世常用拙笔书，以
此见容。泰始中，出为吴兴太守。王献之善书，为吴兴
郡。及僧虔工书，又为郡，论者称之。齐太祖善书，及即
位，笃好不已，与僧虔赌书毕，谓僧虔曰：“‘谁为第一’？僧”
虔曰：“臣书第一，陛下亦第一。”上笑曰：“卿可谓善自谋
矣。”示僧虔古迹十一袠，就求能书人名。僧虔得民闲
所有，袠中所无者，吴大皇帝、景帝、归命侯书、桓元书，
及王丞相导、领军洽、中书令珉、张芝、索靖、卫伯儒、张
翼十二卷，奏之。又上羊欣所撰《能书人名》一卷。世祖即位，迁侍中、左光禄大夫、开府仪同三司，赠司空，谥
简穆。著《书赋》传于世。

按：《墨薮虎爪书》，王僧虔拟虎爪所作也。

按《书断》：僧虔书稍乏妍华，若溪涧含冰，冈峦被雪，虽
甚清肃，而寡于风味。子曰“质胜文则野”，是之谓乎。永
明三年卒。僧虔隶、行入妙，草入能。

按《宣和书谱》：僧虔正书颇工，初法献之，而蕴籍不逮。
尝为飞白题尚书省壁曰：“圆行方止，物之定质。修之
不已则溢，高之不已则栗，驰之不已则踬，引之不已
则逸，是故去之宜疾。”当时嗟赏，以比座右铭。今御府
所藏二：正书御史帖、陈情帖。